JY LEES NOU Alles oor die lastige swartkoppies
As dit by tiener-velkwale kom, kraai die hardnekkige swartkoppie koning.
Dis 'n opwindende tyd in die SARIE-kantoor, die Top-30 van die Nuwe Gesig-finaliste is onlangs bekend gemaak en saam met die ywerige graad 10 tot 12 leerders is ons opgewonde oor die reis.
Die Top-30 se oë is op die wenvoorblad gespits waar die wenner op die voorblad van 'n beperkte oplaag van SARIE se November/Desember-uitgawe sal verskyn. Sien die Top-30 hier.
Natuurlik is tienerwees 'n prettige tyd, maar daarmee saam is onsekerheid en selfbewustheid vir baie tieners onvermydelik weens hormoonskommelinge wat sigbaar op die vel is. En maskerdra help nie dié moeilike situasie nie.
As dit by tiener-velkwale kom, kraai die hardnekkige swartkoppie koning. "Dit ontstaan gewoonlik as jongmense puberteit bereik. Daar vind 'n verhoging in die vervaardiging van olie plaas as gevolg van hormoonveranderings en dus is daar 'n groter geneigtheid tot swartkoppies," verduidelik Yolandé Swanepoel, akademiese hoof van die Isa Carstens Akademie.
"'n Swartkoppie is 'n verstopping van die haarfollikel. Die haarfollikel bestaan uit 'n haar- en olieklier wat belangrike olies aan jou vel verskaf. Dooie selletjies en olie vorm dan 'n proppie in die opening van die follikel op die vel, wat dan die verstopping of swartkoppie vorm. Indien die opening van die follikel heeltemal toe is noem ons dit 'n witkoppie. Indien dit oop bly, word die verstopping blootgestel aan lug en kry dit die kenmerkende donkerder kleur en dan noem ons dit 'n swartkoppie," sê Yolandé.
Waar op ons vel is swartkoppies geneig om die meeste sigbaar te wees en hoekom?
"Gewoonlik in areas waar meer olie vervaardig word wat geneig is om olierig te wees, soos die T-paneel op die gesig (voorkop, neus en ken), maar dit kan ook op die bors, rug en skouers voorkom, veral as dit met aknee gepaardgaan."
Watter raad kan ons implementeer om swartkoppies te behandel en/of te vermy?
Yolandé glo in die volgende driestap-plan om die vel vir swartkoppies te behandel:
1. Tuisbehandeling en voorkoming
Vermy die verstopping van die follikel deur gereeld en deeglik te reinig en ook met behulp van 'n goeie afskilferroom wat sal keer dat die verstopping plaasvind.
Gebruik produkte wat die olie help beheer en ook die afskilfering van die vel verbeter.
3. Behandeling in die salon
Gaan ten minste een maal per maand vir 'n diep reiniging van die vel waar die somatoloog jou vel stoom en dieper kan skoonmaak. Só kan die verstopping van die haarfollikels makliker verwyder word en ook keer dat daar verdere infeksie plaasvind.
FOTO Instagram / Jonadrie van Aardt
Watter moet-hê produkte moet ons gebruik?
'n Reiniger wat help om die pH-vlak van jou vel te balanseer.
'n Goeie afskilferroom (moenie dit te veel gebruik nie, slegs so twee keer 'n week)
'n Nagroom wat salisielsuur of glikolsuur bevat, dit help die natuurlike afskilfering van die vel aan (onthou om 'n goeie sonskerm ook te gebruik aangesien die vel 'n bietjie meer sonsensitief is)
'n Kleimasker wat help om die porieë lekker skoon te maak.
Watter salonbehandelings kan help?
Mikrodermabrasie: 'n Toestel met 'n effense growwe oppervlak word ingespan om die boonste laag van jou vel liggies af te skuur vir 'n gladde en sagte veltekstuur.
Chemiese afskilfering: Dit bevat 'n hoë konsentrasie van sure wat help om dooie selle op die oppervlak van die vel te verwyder sodat die vel glad en helder lyk.
*SARIE Nuwe Gesig & SARIE Voorbladgesig word met trots gebord deur Isa Carstens Akademie en Lavish'd.